Source: http://dehir.hu/vilag/trump-csatat-nyert-a-bevandorlast-atmenetileg-korlatozo-rendelet-ugyeben/2017/09/13/
Timestamp: 2017-11-21 15:42:28
Document Index: 1865088

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Trump csatát nyert a bevándorlást átmenetileg korlátozó rendelet ügyében - Debrecen hírei, debreceni hírek | Debrecen és Hajdú-Bihar megye hírei - Dehir.hu
2017. 11. 21. 16:42:28
Trump csatát nyert a bevándorlást átmenetileg korlátozó rendelet ügyében
Szerző: MTI | info@dehir.hu Közzétéve: 2017.09.13. 07:32	| Frissítve: 2017.09.13. 07:33
Washington - A legfelső bíróság keddi döntésével lehetővé tette, hogy átmenetileg korlátozzák a menekültek beutazását hat országból.
Az Egyesült Államokban az alkotmánybíróság szerepét betöltő szövetségi legfelső bíróság Donald Trump elnök mellé állt a bevándorlást átmenetileg felfüggesztő rendelet ügyében.
A döntés azután történt, hogy az igazságügyi minisztérium hétfőn beadványt nyújtott be a legfelső bírósághoz, arra kérve a testületet: mondja ki semmisnek az egyik kerületi szövetségi fellebbviteli bíróság határozatát. Az alsóbb fokú bíróság még júliusban felfüggesztette az elnöki rendelet egészének végrehajtását és lehetővé tette volna, hogy a már az Egyesült Államokban tartózkodók rokonai is beutazhassanak.
Ez mintegy 24 ezer menekült beengedését jelentette volna. Anthony Kennedy bíró a minisztériumi kereset beadásától számított két órán belül döntött, és a kormányzatnak adott igazat. A fellebbezés keddi határidejének lejártáig azonban testületi határozat nem születhetett.
Ám egyelőre a testületi döntés sem jelent végleges győzelmet a kormányzat számára.
Október 10-én az alkotmánybíróság meghallgatást rendez az elnöki rendelet alkotmányosságának vizsgálatára, s végleges döntés akkor születik meg.
Donald Trump március elején hozta nyilvánosságra második - s az elsőhöz képest némileg módosított - elnöki rendeletét, amely átmeneti időre megtiltja a beutazást hat országból.
A Szíriára, Iránra, Líbiára, Szudánra, Szomáliára és Jemenre vonatkozó rendelet 90 napra függeszti fel a beutazást, amíg a belbiztonsági minisztérium ki nem dolgozza a határellenőrzés új módszereit.
Cimkék: USA, Bevándorlók, Jog